Dragnea și Daea, invitații unei emisiuni-fanion a TVR, cu două săptămâni înaintea alegerilor. Dragnea: „Mâine la 10 jumate o să fiu pe TVR, cu domnul Daea, la Viața satului. O să vă spun cum extindem programul de tomate”

Președintele PSD, Liviu Dragnea, a avut, sâmbătă, la Galați, o nouă intervenție în care a acuzat Vestul că livrează mărfuri de proastă calitate în țările din Est, insistând că PSD are ca prioritate dezvoltarea agriculturii și creșterea producției de legume românești.

Context în care, Dragnea a mai anunțat că duminică, cu doar două săptămâni înaintea alegerilor europene, va fi prezent, alături de ministrul Agriculturii, Petre Daea, la emisiunea Viața satului, de pe TVR.

Emisiunea de la postul public de televiziune va avea loc practic în mijlocul campaniei electorale, cu doar două săptămâni înaintea alegerilor europarlamentare și a referendumului pentru justiție, declanșat de președintele Klaus Iohannis, dar pe care PSD și Guvernul îl contestă.

La mitingul PSD de la Galați, Dragnea a dat ca exemplu programul guvernamental pentru susținerea producției de tomate, context în care a anunțat că duminică dimineață va fi la emisiunea Viața satului, de la TVR, alături de ministrul Agriculturii, Petre Daea. „Acolo o să vă spun cum extindem programul de tomate. Pentru că alocăm bani și mai mulți, alocăm bani și pentru încălzirea serelor, pentru că vreau să acoperim și lunile de iarnă cu tomate românești”, a declarat președintele PSD.

Când am venit spre scenă, mai devreme, am vorbit cu un om de la Matca. Și mi-a zis că a venit special să dea mâna cu mine pentru programul de roșii.

Toată țara știe ce înseamnă comuna Matca, cum sunt roșiile de aici. Nu știu dacă sunt la fel de bune ca alea din Teleorman.

Dar o să vin odată cu roșii de la mine la dumneavoastră și facem un concurs. Dar și într-un caz, în altul, și ale mele, și ale dumneavoastră sunt mai bune decât cartoanele și rumegușul pe care-l găsim în magazine.

Pentru că vreau să mâncăm sănătos, vreau ca pe masă copiii noștri să aibă legume și fructe gustoase și sănătoase.

Și vreau să vă spun, mâine la 10 jumate o să fiu pe TVR, cu domnul Daea, la Viața satului. Și acolo o să vă spun cum extindem programul de tomate.

Pentru că alocăm bani și mai mulți, alocăm bani și pentru încălzirea serelor, pentru că vreau să acoperim și lunile de iarnă cu tomate românești. E greșit că vrem asta?

E greșit că noi forțăm investiția în sistemul de irigații? așa cum spunea Carmen Avram mai devreme, zeci de ani nu s-au mai irigat aceste ogoare. Milioane de hectare vor începe să fie irigate.

Asta înseamnă producție mai mare și le pare rău, le pare rău pentru că ei hotărâseră să îi facă acestei țări să nu mai producem, ci doar să consumăm.

Să ne angajăm la ei, să ne vindem și sufletul și să nu mai avem nicio voce. Doar să stăm cum stătea Rareș Bogdan joi, cu capul plecat. Asta pregătesc ei pentru România.

Un partid mare îi deranjează. Numai partidele mari pot face lucruri mari pentru țara lor. Ei ce vor? Partidulețe mici, pe care să le domine, pe care să le despartă, pe care să le conducă serviciile.

Un proiect G4Media.ro – Fundația Konrad Adenauer

#MonitorizareEuroparlamentare

Citiți și: Miting PSD la Galați. Dragnea: Iohannis vrea să conducă țara cu bâta. Atacuri în cascadă la adresa Europei și liderilor UE: Iohannis e sluga lor, jandarmii lui Macron bat zilnic mii de francezi pe străzi/ Proteste anti-PSD și la Galați